recursal/SuperWikiNEXT-32B huggingface dataset:
לוריס בווייטנאם
**לוריס איטי בנגלי** (שם מדעי: ***Nycticebus bengalensis***) הוא מין של פרימט לילי מהסוג לוריס איטי החי בטווח שבין תת-היבשת ההודית ועד תאילנד.

אורכו של לוריס זה 26–38 ס"מ ומשקלו 1–2.1 ק"ג, מה שעושה אותו לגדול שבמיני הלוריס האיטי. ללוריס ראש עגול עם עיניים גדולות זהובות, אף לח עם חוש ריח טוב, אוזניים קטנות וגוף כדורי בעל זרועות ארוכות וזנב קטנטן. הפרווה צמרית וצבעה אפור-חום בפלג הגוף העליון ולבן בפלג התחתון. ליונק זה ישנו ארס הנוצר בידי בלוטות ריחניות על זרועותיו, אותם הוא מלחלח עם רוקו. מטרת הבלוטות לתקשר באמצעות ריח עם לוריסים אחרים על מעמדו, גילו, מינו וכו'.

הלוריס חי רק ביערות הגשם של דרום-מזרח אסיה והוא חי באזורים הצפופים ביערות עד לצמרת. כמו כן הוא מצוי גם בכמה יערות במבוק. תפוצתו מצפון הודו, בנגלדש (ממנה קיבל את שמו), קמבודיה, לאוס, בורמה, וייטנאם, דרום סין ותאילנד.

הלוריס מצוי בסכנת הכחדה בטבע. הסכנה נובעת מכריתת היערות בהם חי ומציד לטובת רפואה עממית סינית המשתמשת בעצמותיו. למרות היותו מין מוגן, השמירה עליו לא נעשית בצורה יעילה מספיק.

קישורים חיצוניים
----------------

ויקישיתוף מדיה וקבצים בנושא **לוריס איטי בנגלי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

הערות שוליים
------------

1. ↑  לוריס איטי בנגלי באתר הרשימה האדומה של IUCN
**לברדוריט** הוא מינרל טקטוסיליקטי (סיליקטים במבנה מרחבי), השייך לקבוצת המינרלים הידועים בשם פלגיוקלז (סוג של פצלת השדה). מקור השם בחצי האי לברדור שבקנדה שם אותר לראשונה. המינרל מצוי במקומות נוספים בקנדה ובחצי האי הסקנדינבי.

בקרבת העיר ז'יטומיר באוקראינה, קיימים מספר מכרות המתמחים בכריית סלע המכיל כתשעים אחוז לברדוריט. סלע זה מכונה אנארתוזיט, והוא נכרה בגושים בצורת תיבה, שמנוסרים ללוחות המשמשים כמשטחי עבודה במטבחים וניחנים במראה מרשים בזכות גבישי הלברדוריט הגדולים והכחולים.

הלברדוריט מצוי באמצעיתה של שורת המינרלים האיזומורפית (כלומר שורה של תרכובות אנלוגיות בהרכבן) מקבוצת הפלדספטים (פצלות השדה) המתחילה באלביט ומסתיימת באנורתיט והמכונה פְּלַגְיוֹקְלז ("שבירה נטויה").

הלברדוריט הוא אחד המינרלים היפים ביותר. במבט ראשון נראה הלברדוריט כמינרל בעל גוון כהה עמום אך בחיתוך למקטעים הוא מייצר משחקי אור וצבע לאורך מישורי הפצילות הקרויים "לברדוראסנס" (labradorescence). הצבעים הנפוצים הם ירוק, כתום, כחול, וסגול.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **לברדוריט** |

* לברדוריט באתר webmineral
* לברדוריט, באתר אנציקלופדיה בריטניקה (באנגלית)
אין תמונה חופשיתאין תמונה חופשית
**פייטרו פורקה** (באיטלקית: **Pietro Forquet**;‏ 2 ביולי 1925 – 27 בינואר 2023) היה שחקן ברידג' איטלקי ששיחק בקבוצה הכחולה, איתה הוא זכה 15 פעמים באליפות העולם בברידג' לנבחרות לאומיות. בן זוגו בקבוצה זו היה במרבית המקרים בניטו גארוצו ובמקרים אחרים אאוג'ניו קיאראדיה או גוליילמו סיניסקלקו. ביחד עם בניטו גארוצו כתב את הספר The Italian Blue Team Bridge Book הנחשב על ידי רבים כאוסף הטוב ביותר של חלוקות ברידג' מופלאות.

הזוג גארוצו-פורקה נחשב לאחד הזוגות החזקים בתולדות הברידג'. על פי מאמר משנת 1997 ב-Time Magazine, זוג זה הוא כנראה הזוג החזק ביותר בהיסטוריה של הברידג'. הוא השתמש בשלוש שיטות הכרזה שונות מבוססות קלאב: קלאב נפוליטאני, קלאב כחול ו-Precision.

פורקה כתב את הספר Bridge With The Blue Team וביחד עם גארוצו את הספר Italian Blue Team Bridge Book.

פורקה שנולד וגדל בנאפולי היה בנקאי. הוא היה ידוע בשקט הנפשי שלו במהלך המשחק. דוגמה בולטת לשקט הנפשי שלו הייתה באליפות אירופה ב-1956. בתחרות הגמר מול נבחרת צרפת הגיע פורקה לחוזה של ♠7 הניתן לביצוע. שותפו גוליילמו סיניסקלקו תיקן ל-7NT. היות שהשליטה בסדרת ה-♥ התבססה על חוסר (Void) בסדרה זכו הצרפתים ב-6 לקיחות בסדרה זו. מרבית השחקנים היו מגיבים בכעס כלפי שותפם. פורקה הסתפק באמירה שקטה שכל אחד לפעמים טועה. לטענת מומחים בזכות התנהגותו במקרה זה זכתה איטליה באליפות כי תגובה אחרת הייתה פוגעת בתפקודו של השותף בהמשך התחרות.

פורקה נפטר ב-27 בינואר 2023.

ראו גם
------

* בניטו גארוצו
* ג'ורג'ו בלאדונה
* הקבוצה הכחולה (ברידג')
* גאייר הלגמו
* ריקסי מרקוס

לקריאה נוספת
------------

* Pietro Forquet & Benito Garozzo, **The Italian Blue Team Bridge Book**, Cassell, 1970
* Pietro Forquet, **Bridge with the Blue Team**, Gollanz,1997, מסת"ב 0-575-06391-2

קישורים חיצוניים
----------------

* WBF Entry
* The Blue Team(1), 8th European Pairs Championship, 21-26 March 1995
* Pietro Forquet, Bridge Files
* ,Count The Opponent's Hands but when you counted them play intelligently Harold Schogger

הערות שוליים
------------

1. ↑  Neapolitan Club, "Pietro Forquet - Interview Intelligence: Operational BI", neapolitanclub.altervista.org

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 2711 4535
* LCCN: n88020038
* NLA: 35094334
* NTA: 073098639
* VIAF: 50764514
* WorldCat: lccn-n88020038

 |
**סיפאקת אדוארדס** (שם מדעי: *Propithecus edwardsi*) היא מין של פרימט מהסוג סיפאקה החיה באי מדגסקר והייתה בעבר תת-מין של המין סיפאקה מעוטרת (*Propithecus diadema*) אך הופרדה למין עצמאי.

מאפיינים
--------

סיפאקה זו היא הסיפאקה השנייה בגודלה. אורך הגוף והראש הוא 47 סנטימטרים בתוספת הזנב שאורכו 45 סנטימטרים. משקלה של הנקבה הוא 6.3 קילוגרמים ואילו משקלו של הזכר הוא 5.9 קילוגרמים. למרות השם הפרווה של הסיפאקה היא בצבע שחור בוהק ולא לבן. הסיפאקה שוכנת עצים ביערות הגשם של מזרח מדגסקר וניזונה בעיקר מעלים, זרעים, פירות, פטריות ופרחים. הסיפאקה חיה בקבוצות הכוללות בין שלושה לתשעה למורים. לאחר היריון שאורכו עד 179 ימים נולד צאצא יחיד. הטורפים העיקריים של הסיפאקה הם עקב מדגסקר, חנק קרקע מלגשי וטורפי מדגסקר כמו הפוסה. הסיפאקה נמצאת על פי הרשימה האדומה של IUCN במצב השימור סכנת הכחדה עקב בירוא יערות נרחב באי מדגסקר וציד.

קישורים חיצוניים
----------------

ויקישיתוף מדיה וקבצים בנושא **סיפאקת אדוארדס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  סיפאקת אדוארדס באתר הרשימה האדומה של IUCN
**וָחטַנג (לוֹתי) כּוֹבָּלִיָה** (בגאורגית: **ვახტანგ (ლოთი) ქობალია**; נולד ב-1950) היה קולונל גאורגי בדימוס, שהיה מעורב במלחמת האזרחים של גאורגיה בתחילת שנות ה-90 של המאה ה-20, שבה עמד בראש המיליציה הראשית של תומכי זוויאד גמסחורדיה, הזוויאדיסטים. פירוש הכינוי של כובליה, שהיה במקור נהג משאית, "לותי" הוא "שתיין".

כובליה עמד בראש הגדוד של המשמר הלאומי הגאורגי שהיה מוצב בזוגדידי. באותה תקופה פתחו קבוצות אופוזיציה חמושות בהפיכה כנגד הנשיא גמסחורדיה בדצמבר 1991. לאחר נפילתו של גמסחורדיה, בינואר 1992, הוביל כובליה מרד כנגד הנשיא החדש, שנתמנה ממרץ של אותה שנה, אדוארד שוורדנדזה, במחוז הולדתו של הנשיא המודח גמסחורדיה, סמגרלו. במהלך מלחמת אבחזיה, בשנת 1993, הצטרף הכוח בראשותו של כובליה לכוחות ההנהגה הגאורגית ונלחם כנגד הבדלנים האבחזים ובעלי בריתם מרוסיה עד לנקודה מסוימת. כשתבוסת כוחות הממשלה הייתה קרובה חזר גמסחורדיה לסמגרלו כדי להשיב את כוחו מהבסיס בזוגדידי.

נהר צחניסצקאלי הגבול בין סמגרלו ואימרתי. על גדת נהר זה התארגן כוח הזוויאדיסטים באוקטובר 1993 במסעו לכיוון כותאיסי
עם חזרתו של גמסחורדיה לסמגרלו ב-24 בספטמבר 1993 התקבצו הזוויאדיסטים בזוגדידי ובהנהגתו של כובליה החלו להשתלט על ערי מערב גאורגיה. כובליה פירקו את הכוחות הנסוגים מאבחזיה מנשקם. הם חסמו כבישים ראשיים במערב גאורגיה. ב-2 באוקטובר של אותה שנה, כבשו את עיר הנמל פותי, והתקדמו כשבועיים לאחר מכן מזרחה לכיוון כותאיסי שם נעצרו על ידי כוחות מחדריוני בראשות ג'אבא יוסליאני. בסופו של דבר, בסוף 1993, הובסו גמסחורדיה ותומכיו.

כובליה נעצר על ידי קצינים גאורגים ואוקראינים בקייב ביולי 1994. בשנת 1996, לאחר משפט שנמשך כשנה בבית המשפט העליון של גאורגיה ונמצא אשם בבגידה, שוד והוצאתם להורג של חמישה חיילים שנתפסו על ידו וכן של כתב הטלוויזיה, דוד בולקוודזה, במהלך פעולות האיבה של אוקטובר 1993. הוא נשפט לעונש מוות, ששונה, בשנת 1997, למאסר עולם (20 שנה). כובליה הכחיש את ההאשמות נגדו והאשים את ממשלתו של שוורדנדזה כי בדו את ההאשמות נגדו. בשנת 2004, עם בחירתו של מיכאיל סאקשווילי, זכה כובליה לחנינה ושוחרר מהכלא כחלק ממדיניות הפיוס בגאורגיה. שחרורו מהכלא לווה במחאה ממשפחת בולקוודזה (הכתב שכובליה הורשע בהריגתו).

באוקטובר 2009, הצטרף כובליה למפלגת האופוזיציה, "התנועה לגאורגיה הוגנת", בראשות ראש הממשלה לשעבר, זוראב נור'אידלי.

קישורים חיצוניים
----------------

* המשפט של לותי כובליה, (בגאורגית)
טופולב Tu-124
ה**טופולב Tu-124** (ברוסית **Ту-124**; קוד דיווח נאט"ו: **Cockpot**) היה מטוס נוסעים דו-מנועי לטווח קצר מתוצרת ברית המועצות שנועד להטסת עד 56 נוסעים. היה זה מטוס הנוסעים הראשון בעל מנוע טורבו-מניפה.

פיתוח המטוס
-----------

המטוס פותח מהטופולב Tu-104 שנועד לטווחים בינוניים, לפי דרישת איירופלוט למטוס נוסעים אזורי שירש את מקומו של האיליושין Il-14. מבחינה חיצונית המטוס נראה כגרסה מוקטנת של הטופולב Tu-104 ומרחוק קשה להבדיל ביניהם. אולם ה-124 כלל מספר שיפורים, בהם מדפים מחולקים לשניים, מעצור אוויר אמצעי, ספוילרים אוטומטיים, והארכים מקצה שפת הזרימה של הכנף. היה בו גם מצנח עצירה לנחיתות חירום או לנחיתות על משטח נחיתה חלקלק, וגלגלים שנופחו בלחץ נמוך עבור נחיתה על מסלולים שלא הוכשרו. צריכת הדלק שלו הייתה טובה יותר, בשל מנועי הטורבו-מניפה.

תחרות בקומקון
-------------

גרמניה המזרחית הציבה מטוס מתחרה למדינות הקומקון בעל ארבעה מנועים בשם באאדה B-152. התכנון המוצע לא היה מוצלח, ואפילו חברת אינטרפלוג רכשה בסופו של דבר את הטופולב Tu-134 במקומו.

קישורים חיצוניים
----------------

ויקישיתוף מדיה וקבצים בנושא **טופולב Tu-124** בוויקישיתוף

| מטוסי נוסעים מתוצרת טופולב |
| --- |
| 

|  |
| --- |
| 104 • 124 • 134 • 144 • 154 • 204 • 334 |

 |
מרכז הדרמה לב
**התיאטרון הרפרטוארי האמריקני** (באנגלית: **American Repertory Theater**; ובקיצור: **A.R.T.**) הוא תיאטרון ללא כוונת רווח השוכן בקיימברידג', מסצ'וסטס.

אודות התיאטרון
--------------

הוא נוסד ב-1980 בידי רוברט ברוסטין (Brustein) וידוע במחויבותו למחזאות אמריקנית חדשה ובניסויים בתיאטרון-מוזיקלי; לעיסוק בעבודות עזובות מהעבר ולמיסודם של טקסטים קלאסיים, תוך פירושם מחדש בדרכים חדשות. במרוצת שלושים השנים האחרונות הוא זכה בפרסים היוקרתיים ביותר באמריקה, בכללם פרס פוליצר (1982), פרס טוני (1986) ופרס Jujamcyn ‏(1985). בדצמבר 2002 זכה התיאטרון הרפרטוארי האמריקני בפרס התיאטרון הלאומי על מצוינות, ובמאי 2003 הוא נבחר לאחד משלושת התיאטראות הטובים ביותר בארצות הברית בידי טיים מגזין. התיאטרון שוכן במרכז הדרמה לב באוניברסיטת הרוורד, במבנה "מרכז הדרמה לוב" (Leob Drama Center) שתכנן יו סטאבינס ב-1960.

ב-2002 במאי התיאטרון רוברט וודוורף נבחר לכהן כמנהלו האומנותי של התיאטרון. לאחר לכתו של וודוורף, לקח את המושכות גדעון לסטר וכיהן בתפקיד בעונת 09–2008. במאי 2008 דיאנה פאולוס נבחרה למנהלת האומנותית החדשה. פאולוס, בוגרת הרווארד, היא במאית תיאטרון ואופרה בעלת שם. בין עבודותיה: המחזמר The Donkey Show, שרץ במשך שש שנים באוף ברודוויי, הפקה של בית האופרה של שיקגו; והפקת התיאטרון הציבורי (The Public Theater) משנת 2008 של המחזמר שיער, שזכה בפרס טוני, על ההעלאה המחודשת הטובה ביותר של מחזמר.

קישורים חיצוניים
----------------

ויקישיתוף מדיה וקבצים בנושא **התיאטרון הרפרטוארי האמריקני** בוויקישיתוף
* אתר האינטרנט הרשמי של התיאטרון הרפרטוארי האמריקני
* האתר הרשמי של דיאנה פאולוס
* התיאטרון הרפרטוארי האמריקני, בInternet Broadway Database
* מדריך לספרים וחומרים נלווים על התיאטרון הרפרטוארי האמריקני, בספריית הוטון, אוניברסיטת הרווארד

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007362619905171
* BnF: cb147056103 (data)
* ISNI: 0000 0001 2290 1019
* LCCN: n82132444
* MusicBrainz: bbf23070-68b9-46ad-ba26-955e7cd15c06
* SUDOC: 138522987
* VIAF: 135072420
* WorldCat: lccn-n82132444

 |
**פרננדו פסקואל נבש** (בפורטוגזית: **Fernando Pascoal Neves**;‏ 12 באוגוסט 1947 – 16 בדצמבר 1973), הידוע בקיצור כ**פאבאו** (**Pavão**), היה כדורגלן פורטוגזי ששיחק בעמדת הקשר בנבחרת פורטוגל ובקבוצת פורטו מליגת העל הפורטוגלית.

קריירת מועדונים ומותו
---------------------

פאבאו החל לשחק במחלקת הנוער של שאבס, ובשנת 1964 עבר למחלקת הנוער של פורטו מליגת העל הפורטוגלית. לאחר עונה אחת בלבד במחלקת הנוער של המועדון, התקדם לקבוצה הבוגרת של המועדון, בה שיחק במשך כל הקריירה שלו, כשהוא עורך 179 הופעות ליגה ומבקיע 16 שערים. הוא זכה עם הקבוצה בגביע הפורטוגלי בעונת 1967/1968.

ב-16 בדצמבר 1973 התמוטט פאבאו בדקה ה-13 של משחק הליגה נגד ויטוריה סטובל בשל התקף לב, ובסופו של דבר מת. הוא היה בן 26 במותו.

קריירה בינלאומית
----------------

ב-30 ביוני 1968 ערך פיליפה את הופעת הבכורה שלו בנבחרת פורטוגל, בהפסד 2-0 לנבחרת ברזיל. בסך הכל ערך שש הופעות בנבחרת פורטוגל.

תארים
-----

פורטו
* הגביע הפורטוגלי (1): 1967/1968

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  FC Porto-Setúbal à jornada 13: é dia de lembrar Pavão באתר Diário de Notícias, ‏ 13 בדצמבר 2009 (בפורטוגזית)
2. ↑  Pavão באתר הרשמי של פדרציית הכדורגל הפורטוגזית (בפורטוגזית)
**סיפאקה שחורה** (שם מדעי: *Propithecus perrieri*) היא מין סיפאקה האנדמית למדגסקר. בעבר, מין זה נחשב כתת-מין של המין סיפאקה מעוטרת. אזור תפוצתה, בצפון-מזרח מדגסקר, קטן מאוד, וחלק ממנו מוגן. בתי הגידול המועדפים עליו הם יערות נשירים יבשים או לחים-למחצה. הסכנה העיקרית לעתידו של מין זה נובעת מאיבוד בתי גידול, שריפת עצים למטרות חקלאות, איסוף פחם וכריתת עצים. ארגון IUCN הציב מין זה תחת הקטגוריה "נתון בסכנת הכחדה חמורה"; הסיפאקה השחורה נחשבת לאחד מ-25 מיני הפרימטים המצויים בסיכון הגבוה ביותר. 

רובה המוחלט של הפרווה שחור. אורכם של פרטים בוגרים 85 עד 92 ס"מ; הנקבות גדולות מעט מהזכרים. משקלן של הסיפאקות נע בין 3.7 ל-6 ק"ג. הסיפאקות חיות במבנה חברתי של משפחה מצומצמת, שכולל 2-6 פרטים; הן נעות בחופת יער הגשם בחיפוש אחרי מזונן - פירות, עלים, פרחים, ניצנים וזרעים. גודל הטריטוריה כ-10 דונם, כשפרטים מקבוצות שונות מתקשרים זה עם זה באמצעות קולות. נדירים הקרבות בין פרטים מקבוצות שונות, כמו גם ההיתקלויות ביניהן. החברה מטריארכלית, הנקבות מקבלות גישה מועדפת למזון. 

עונת הרבייה קבועה, והסיפאקות מתרבות כל שנה או כל שנתיים. קצב גדילת הגורים קטן מאוד, בשל שכיחות המזון בבית הגידול, אך קצב התפתחות השיניים שלהם גדול מאוד. כחצי מגורי הסיפאקה מתים בטרם הגיעם לגיל שנה. הגורים מגיעים לעצמאות בגיל שנתיים, הנקבות מגיעות לבגרות מינית בגיל 4 שנים, ואילו הזכרים בגיל 5 שנים.

קישורים חיצוניים
----------------

ויקישיתוף מדיה וקבצים בנושא **סיפאקה שחורה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  סיפאקה שחורה באתר הרשימה האדומה של IUCN
**זנודורוס** (ביוונית: **Ζηνόδωρος**) היה שליט יטורי ששלט בין השנים 23–20 לפנה"ס בממלכה היטורית, ממלכה קטנה שמרכזה באזור כלקיס שבלבנון ותוארה בכתביו של יוספוס פלביוס כ"נחלת ליסניאס" (אנ') ו"מדינת זנודורוס".

ביוגרפיה
--------

על אף שיוספוס אינו מציין זאת בכתביו, זנודורוס היה למעשה בנו של ליסניאס, זאת אנו יודעים על סמך כתובת הקדשה שהתגלתה בהליופוליס (בעלבק שבבקעת הלבנון) ועליה מופיע הכיתוב "זנודורוס הטטרארך בנו של ליסניאס".

זנודורוס עלה לשלטון בעקבות הוצאתו להורג של אביו על ידי מרקוס אנטוניוס בשנת 36 לפנה"ס. שטחה המדויק של ממלכתו אינו ידוע בוודאות אך לפי יוספוס, היא כללה שטחים דרומית לדמשק ומערבית לטרכון, בעוד שמרכז ממלכתו של ליסניאס שכן צפון מערבית לדמשק. ככל הנראה חכר זנודורוס שטחים אלו מידי קלאופטרה השביעית מלכת מצרים לאחר הוצאתו להורג של אביו.

מטבעות שנטבעו בזמן שלטונו מתארות את זנודורוס כ"טטרארך וכהן גדול", תיאור שהופיע גם על מטבעות קודמיו. לפי תיאור זה ניתן להבין שלגבי מרבית האדמות שירש מאביו היה מעמדו גבוה יותר מאשר חוכר.

לפי יוספוס, זנודורוס לא היה מרוצה מההכנסות של ממלכתו והחל להיות מעורב במעשי שוד וביזה באזור הטרכון ובדמשק. בתגובה פנו אנשי דמשק למושל הרומאי בבקשת סיוע כנגד מעשי השוד. בתגובה לכך נושל זנודורוס מנחלתו והקיסר הרומאי אוגוסטוס העניק את השליטה בטרכון לידי הורדוס מלך יהודה על מנת שישליט סדר באזור. זנודורוס כעס על כך שנלקח ממנו האזור שהיה תחת שלטונו, ופנה לרומא בהאשמות כנגד הורדוס על פעילותו הקנאית בחבל הטרכון, אך הרומאים לא נענו לפנייתו.

בלית ברירה, על מנת להגדיל את הכנסותיו המדלדלות, מכר זנודורוס חלק מאדמותיו באזור החורן בעבור 50 טאלנטים, על אף ששטחים אלה הוחרמו מידו וניתנו להורדוס. בהמשך שכנע את תושבי גדר (כיום בשטח ירדן) לפנות בהאשמות כלפי הורדוס לאוגוסטוס שהגיע לסוריה, אולם אוגוסטוס עמד לצידו של הורדוס והתסיסה כנגדו שככה. בעיותיו של זנודורוס נפתרו סופית כאשר לקה במחלת מעיים קשה ומת זמן קצר לאחר מכן באנטיוכיה בשנת 20 לפנה"ס. בעקבות מותו, סופח שטחם של היטורים לממלכת הורדוס.

הערות שוליים
------------

1. ↑  הגיית השם ביוונית: ז**נ֫ו**דורוס, במלעיל דמלעיל (ההטעמה בהברה השלישית מהסוף).
2. ↑  יוסף בן מתתיהו, **מלחמת היהודים**, ספר א, פרק כ, פסקה ד, סעיף 398; **קדמוניות היהודים**, ספר 15, פרק י, פסקה א, סעיף 344.
3. ↑  יוסף בן מתתיהו, **קדמוניות היהודים**, ספר 15, פרק י, פסקה ג, סעיף 363.
4. ↑  יוסף בן מתתיהו, **קדמוניות היהודים**, ספר 15, פרק י, פסקה א, סעיפים 344–345; **מלחמת היהודים**, ספר א, פרק כ, פסקה ד, סעיף 399.
5. ↑  יוסף בן מתתיהו, **קדמוניות היהודים**, ספר 15, פרק י, פסקה ב, סעיף 349.
6. ↑  יוסף בן מתתיהו, **קדמוניות היהודים**, ספר 15, פרק י, פסקה ב, סעיף 352.
7. ↑  יוסף בן מתתיהו, **קדמוניות היהודים**, ספר 15, פרק י, פסקה ג, סעיפים 355–360; **מלחמת היהודים**, ספר א, פרק כ, פסקה ד, סעיף 400.
**פא"ר** ("**פ**תיחת **א**וצרות **ר**וח") הוא מיזם של האוניברסיטה הפתוחה שאיפשר גישה חופשית לספרי לימוד אקדמיים בפורמט אלקטרוני, חלקם גם בגרסה קולית, ולמגוון חומרי לימוד מקוונים. המיזם פעל ממאי 2008 עד ספטמבר 2020.

היסטוריה של המיזם
-----------------

היזמה החלה במרכז שה"ם (המרכז לשילוב טכנולוגיות להוראה מרחוק) של האוניברסיטה הפתוחה במסגרת שני מיזמים נפרדים. האחד הוא מיזם שכונה בשעתו "חשיפה לצפון", שנולד במהלך מלחמת לבנון השנייה. במסגרתו הוצע לפתוח את חומרי הלימוד של האוניברסיטה הפתוחה לטובת סטודנטים במוסדות להשכלה גבוהה מאזור הצפון. באותה תקופה נאלצו תושבי הצפון להישאר בבתיהם או לרדת למקלטים וסטודנטים נעדרו מכיתות הלימוד. מטרת המיזם הייתה להנגיש להם, ישירות למחשב הביתי, חומרי עזר שפותחו באוניברסיטה הפתוחה. היזמה השנייה, שכונתה בראשית הדרך "ספרים פתוחים", נוסדה בתחילת 2007 וייעודה היה להעלות חלק מספרי האוניברסיטה לרשת האינטרנט לרשות כלל הציבור.

מיזם פא"ר הוכר על ידי האיגוד הבינלאומי שעוסק בפתיחת חומרי לימוד לקהל הרחב OCW Consortium (אנ'). איגוד זה הוקם על ידי אוניברסיטת MIT. מיזם פא"ר חבר באיגוד זה משלהי 2008. כמו כן מיזם פא"ר חבר בקהילת ה-OER של אונסק"ו.

מיזם פא"ר נסגר ב-1 בספטמבר 2020.

תכנים באתר פא"ר
---------------

### ספרי לימוד בפורמט אלקטרוני

באתר פא"ר מתאפשרת גישה חופשית לעשרות ספרים מ-50 קורסים אקדמיים. הספרים מוצגים בפורמט אלקטרוני (ספר אלקטרוני) המאפשר לקוראים לדפדף בספר, לקבוע את תצוגת הקריאה הנוחה להם, לחפש טקסטים בתוך הספר ועוד. הספרים האלקטרוניים הם העתק מדויק של הספרים המודפסים הקיימים של האוניברסיטה הפתוחה. הגישה לספרים הצריכה רישום של המשתמש אך לא נדרש תשלום.

חלק קטן מהתמונות והטקסטים בספרים האלקטרוניים הוסתרו, וזאת עקב מגבלה של זכויות יוצרים.

### ספרים קוליים

חלק מהספרים שהועלו בגרסה האלקטרונית כוללים גם גרסה קולית מלאה של הספר (בפורמט MP3/stream). כך ניתן להאזין לספרים דרך האינטרנט או להורידם למחשב האישי ולהאזין להם באמצעות נגנים ניידים. הספרים הוקראו על ידי קריינים מקצועיים, והוקלטו באולפני הקול של האוניברסיטה.

### הרצאות בווידאו

חלק מהספרים מלווים בהרצאות וידאו של כותבי הספרים או של מומחים בתחום, רובם חברי סגל בכיר באוניברסיטה הפתוחה או באוניברסיטאות אחרות. ההרצאות מעשירות את חומר הלימוד ומציגות מבט נוסף או הדגשים לגבי פרקים מסוימים בספר. ההרצאות צולמו באולפני הווידאו של האוניברסיטה הפתוחה.

### חומרי לימוד מקוונים

ברשות האוניברסיטה מאגר נרחב של פריטי למידה מקוונים שפותחו במיוחד עבור הסטודנטים של האוניברסיטה הפתוחה ועד היום הייתה גישה אליהם רק דרך אתרי הקורסים. פריטי הלמידה כוללים, למשל, מילוני מונחים, רשימות אתרים מומלצות, תרגילי רב-ברירה ("שאלות אמריקאיות"), מצגות המלוות את מפגשי ההנחיה, שיעורים מוקלטים בווידאו, לומדות וכדומה.

קישורים חיצוניים
----------------

* 

* אתר האינטרנט הרשמי של פא"ר
* אתר פא"ר
* הכרזה על פא"ר כחבר ב OCW Consortium
* צליל מקוון מהדורת נובמבר 2008 על פרויקט פא"ר

הערות שוליים
------------

1. ↑  אתר פאר נסגר, באתר האוניברסיטה הפתוחה
שמלת קוקטייל בחלון ראווה
**שמלת קוקטייל** היא שמלה הנלבשת לאירועים רשמיים למחצה כמו מסיבת קוקטייל ומתקיימים בדרך כלל בשעות אחר הצהריים המאוחרות.

בתקופה הוויקטוריאנית השמלות שנלבשו למסיבות בדרך כלל היו בעלות שרוולים ארוכים, צווארון גבוה או חצאית צרה וזאת להבדיל אותן משמלות ערב, במאה ה-20 שמלות מסוג זה יצאו מן האופנה והן הוחלפו בשמלות ערב.

במהלך המאה העשרים הרבה מהלקוחות של יצרני הביגוד הצרפתיים היו חנויות כלבו אמריקאיות שהעתיקו אליהם עיצובים צרפתיים וקידמו אופנה צרפתית, דבר זה הוביל את המעצבים הצרפתיים ליצור שמלות היועדו לקהל יעד אמריקאי, עקב כך שמסיבות קוקטייל היו פופולריות בארצות הברית, הצרפתים עיצבו את הגרסה שלהם לשמלות קוקטייל.

לאחר מלחמת העולם השנייה הוציא כריסטיאן דיור את הסגנון העיצובי של "המראה החדש" וסגנון זה השפיע על שמלות הקוקטייל עקב כך שמעצבים החלו להשתמש בבדים פחות יקרים עבור השמלות.

קישורים חיצוניים
----------------

ויקישיתוף מדיה וקבצים בנושא **שמלת קוקטייל** בוויקישיתוף
* התלבשות לשעת קוקטייל
* ההיסטוריה של שמלת הקוקטייל

|  |  |
| --- | --- |
| בקרת זהויות עריכת הנתון בוויקינתונים | 
* GND: 4586425-1

 |
**אנדריי קיסקה** (בסלובקית: **Andrej Kiska**‏; נולד ב-2 בפברואר 1963 בפופרד) הוא איש עסקים ונדבן סלובקי, שכיהן כנשיא סלובקיה בשנים 2014–2019. הוא רץ לנשיאות סלובקיה כמועמד עצמאי ונבחר בסיבוב השני של הבחירות כשגבר על יריבו, ראש הממשלה רוברט פיצו. מהנדס אלקטרוניקה בהכשרתו. הוא בן לקבוצה האתנית הגורלית.

קורותיו
-------

קיסקה נולד בפופרד בשנת 1963 בימי הרפובליקה הסוציאליסטית הצ'כוסלובקית. הוא למד הנדסה בפקולטה לאלקטרוטכניקה של בית הספר הטכני הגבוה (כיום - האוניברסיטה הטכנית הסלובקית) בברטיסלאבה. התמחה במיקרואלקטרוניקה ועבד כמהנדס בחברה הממשלתית "נפטופרויקט".בשנת 1990 אחרי מהפכת הקטיפה, היגר לארצות הברית, בה עבד באתרי בנייה ובמכירת כריכים בתחנות דלק. בהתחלה הפסיד את כל חסכונותיו בעסק שנכשל. כעבור שנתיים חזר לסלובקיה ועסק בניהול עסקים בתחום מוצרי יוקרה. יחד עם אחיו הבכור הקים בהמשך שתי חברות המיקרו אשראי "מיקרו טאטרה", "טריאנגל" ו"קוואטרו" (1996) שסיפקו סחורות במיקרואשראי.עסקיו שגשגו והוא הפך למיליונר. בשנת 2005 העביר את החברה קווארטו לבנק VÚB. בשנת 2006 הקים עמותה שלא למטרות רווח הקרויה "המלאך הטוב" (Dobrý anjel), שדרכה תורמים עוזרים למשפחות שנקלעו למצוקה כספית כתוצאה מבעיות בריאות חמורות (כמו סרטן). עד שנת 2013 מעל 120,000 משפחות תרמו לעמותה זו 20 מיליון אירו ל-5,000 משפחות.

הבחירות לנשיאות
---------------

בסיבוב ראשון של הבחירות לנשיאות סלובקיה, רץ קיסקה לתפקיד כשהוא טירון פוליטי ועמד במקום השני עם 24% מהקולות, אחרי ראש הממשלה רוברט פיצו (28% מהקולות). מכיוון שאף אחד מהמועמדים לא זכה ליותר מ-50% מהקולות, ב-29 במרץ 2014 התקיים סיבוב שני, שבו זכה קיסקה בכמעט 60% מקולות המצביעים. הוא נכנס לתפקיד הנשיא ב-15 ביוני 2014.

עמדות פוליטיות
--------------

בתחום מדיניות החוץ קיסקה תומך בעצמאות חבל קוסובו ובהכרתו הרשמית כמדינה עצמאית. הוא ביקר את מהלכי רוסיה באוקראינה, ובניגוד לראש הממשלה פיצו ולנשיא צ'כיה מילוש זמאן תמך בסנקציות נגדה. את משכורתו כנשיא הוא תרם לנזקקים. בנושאי משפחה הוא בדעה שהתא המשפחתי מתבסס על קשר בין גבר ואשה[דרוש מקור].

אנדריי קיסקה גר בפופרד והוא נשוי למרטינה לבית ז'יבורוב ואב לחמישה ילדים, שניים מהם מנישואיו הראשונים למריה קיסקובה

ספרים
-----

* 2011 - *Cesta manažéra z pekla, alebo, Ako robiť charitu úspešne a so srdcom*

(דרך המנג'ר אל הגיהנום, או איך לעסוק בנדבנות בהצלחה ועם לב)

פרסים ואותות הוקרה
------------------

* נובמבר 2006 - תואר "מנג'ר השנה" מטעם המגזין TREND
* 2011 - פרס "כנף הגביש" על נדבנות
* החל מ-2014 כנשיא הרפובליקה זכה קיסקה ב:
* אות המסדר על שם אנדריי הלינקה, על שמו נקרא "משמר הלינקה", דרגה א
* אות המסדר על שם לודוביט שטור, דרגה א
* הצלב על שם מילן רסטיסלב שטפאניק דרגה א
* הצלב על שם פריבינה דרגה א

קישורים חיצוניים
----------------

ויקישיתוף מדיה וקבצים בנושא **אנדריי קיסקה** בוויקישיתוף
* אתר האינטרנט הרשמי של אנדריי קיסקה
* אנדריי קיסקה, ברשת החברתית פייסבוק

* אנדריי קיסקה, ברשת החברתית טוויטר
* פרטים ביוגרפיים (בסלובקית)

הערות שוליים
------------

1. ↑  האתר הרשמי

| נשיאי סלובקיה |
| --- |
| 

|  |  |
| --- | --- |
| יוזף טיסו • מיכל קובאץ' • רודולף שוסטר • איוואן גשפארוביץ' • אנדריי קיסקה • זוזנה צ'פוטובה | דגל סלובקיה |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1125412976
* ISNI: 0000 0004 3657 4583
* LCCN: n2014043621
* NKC: jo2016923225
* VIAF: 310519841
* WorldCat: lccn-n2014043621

 |
סוזאנה ואזום-ראינר עם שגריר ישראל בצרפת יוסי גל, 2015
**סוזאנה ואזום-ראינר** (בגרמנית: **Susanne Wasum-Rainer**; נולדה ב-31 ביולי 1956) היא דיפלומטית ומשפטנית גרמנייה, ששימשה כשגרירת גרמניה בישראל, בצרפת ובאיטליה.

ביוגרפיה
--------

ואזום-ראינר נולדה בעיר מיינץ. היא למדה משפטים באוניברסיטה שם וכן באוניברסיטאות פסאו (Passau) ומינכן. בשנת 1983 קיבלה תואר דוקטור מאוניברסיטת פסאו בתחום משפט הים. לאחר שתי שנות מחקר במכון הגרמני לעניינים בינלאומיים וביטחון החלה בהכשרה לעבודה במסגרת השירות הדיפלומטי של גרמניה.

לאחר השלמת הכשרתה ב-1987 שירתה ואזום-ראינר במטה משרד החוץ בבון ובשגרירות גרמניה במרוקו. לאחר עבודה נוספת במטה משרד החוץ שירתה בשגרירות ארצה בישראל (1991–1993). לאחר מכן שירתה במשלחת גרמניה למוסדות האו"ם בז'נבה עד 1997. בהמשך הקריירה מילאה תפקידים נוספים במטה משרד החוץ. משנת 2009 ועד 2012 הייתה ראש המחלקה המשפטית של משרד החוץ ויועצת למשפט בינלאומי לממשלה הפדרלית.

בשנים 2012–2015 כיהנה ואזום-ראינר כשגרירת גרמניה בצרפת. לאחר מכן ועד 2018 כיהנה כשגרירה באיטליה ובסן מרינו. בספטמבר 2018 החלה לכהן כשגרירת גרמניה בישראל, תפקיד אותו סיימה בסוף יוני 2022. בכל שלוש הכהונות היא הייתה האישה הראשונה בתפקיד.

ערכה (ביחד עם שני שותפים) את הספר Arctic Science, International Law and Climate Change: Legal Aspects of Marine Science in the Arctic Ocean ‏(2012).

ואזום-ראינר דוברת גרמנית, אנגלית, איטלקית ועברית. היא אלמנה ואם לבת ומקיימת אורח חיים צמחוני.

קישורים חיצוניים
----------------

ויקישיתוף מדיה וקבצים בנושא **סוזאנה ואזום-ראינר** בוויקישיתוף
* ריאיון עם ואסום-ריינר, 2012 (בגרמנית)
* הודיה כריש-חזוני, ‏שגרירת גרמניה בישראל לא תתגעגע לטראמפ: "התייחס אלינו כאויב", בעיתון מקור ראשון, 15 בנובמבר 2020
* מרדכי חיימוביץ, ‏שגרירת גרמניה בישראל: "אי אפשר יהיה לכבות את האהבה שיש בלבי לארץ הזאת", באתר מעריב אונליין, 6 במרץ 2021

הערות שוליים
------------

1. ↑  "Seibert wird neuer Botschafter in Israel" (בגרמנית). Der Tagesspiegel. 2022-07-12. נבדק ב-2022-07-12.

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 13050854
* BnF: cb16977132k (data)
* GND: 102439381X
* ISNI: 0000 0003 7660 8939
* LCCN: n84208477
* NTA: 343780046
* SUDOC: 175996628
* VIAF: 254006632
* WorldCat: lccn-n84208477

 |
**החזרה למוטב** (באנגלית: **A Retrieved Reformation**) הוא סיפור קצר שנכתב על ידי הסופר האמריקאי או. הנרי. הסיפור פורסם לראשונה במגזין קוסמופוליטן, אפריל 1903 ותורגם לעברית בשנת 1989. הסיפור מתאר את האירועים המובילים לחזרתו למוטב של האסיר המשוחרר ג'ימי ואלנטיין.

תקציר העלילה
------------

"מפצח הכספות"3 ג'ימי ואלנטיין משתחרר מהכלא לאחר שריצה בו פחות מעשרה חודשי מאסר מתוך ארבע שנים, בשל קשריו הפליליים. הוא הולך לדירה הישנה שלו, אורז את כליו ויוצא. בשבועות הבאים נעשים כמה מקרי שוד של פריצת כספות, והבלש שהכניס את ואלנטיין לכלא מלכתחילה, בן פרייס, נקרא לעבוד על המקרה החדש. הוא מבין כי מעשי השוד בוצעו באופן דומה לסגנון הפעולה של ג'ימי.

ואלנטיין מופיע באחד הימים בעיירה בשם אלמור שבארקנסו. הוא הולך לבנק העירוני במטרה לבדוק את המבנה לפני שישדוד אותו. בעוד הוא צועד במורד הרחוב לעבר המלון שהוא עומד להתאכסן בו, תופסת את עינו הבת היפה של הבנקאי, אנאבל אדמס. הוא מתאהב בה מיד ומחליט לוותר בשבילה על קריירת הפשיעה שלו. הוא עובר לגור בעיר, ומתחיל להזדהות כראלף ד. ספנסר, סנדלר מקצועי.

בסוף השנה, חלה עלייה במצבו החברתי של ג'ימי, חנות הנעליים שלו משגשגת והוא הופך מאורס עם אנאבל. שבועיים לפני החתונה, הוא כותב מכתב לחבר, ואומר לו שהוא רוצה להעניק לו את כלי הפריצה שלו, בטענה שהוא לא צריך אותם יותר כיוון שהחל לחיות חיים הוגנים וישרים.

באותו הזמן, פרייס מגיע לאלמור בחשאי במטרה לעקוב אחר ג'ימי, ומופיע בבנק בעוד ג'ימי ומשפחתה של אנאבל נמצאים בתוכו. ג'ימי, שנושא את התיק עם כלי הפריצה, צופה באבא של אנאבל מראה להם בגאווה את הכספת החדשה של הבנק. האחייניות של אנאבל נהנות ממראה של הכספת המשוכללת, וכשהן משחקות, אחת הילדות סוגרת בטעות את השנייה בפנים ונועלת את הדלת, בלי ששעון הכספת מכוון – כך שלא ניתן לפתוח אותה. כולם נבהלים, ואנאבל המבועתת מתחננת בפני ג'ימי שיעשה משהו. ג'ימי, בידיעה שכך הוא יחשוף את זהותו האמיתית, משתמש בסט הכלים שלו כדי לפתוח את הדלת ולהציל את הילדה. מבלי שואלנטיין יודע זאת, פרייס היה עד לכל האירוע.

ואלנטיין מתחיל לעזוב את הבנק, והוא רואה את פרייס עומד ליד הדלת. למרבה הפתעתו, פרייס מעמיד פנים שהוא לא מזהה אותו והולך לדרכו.

עיבודים
-------

בשנת 1910, המחזאי פול ארמסטרונג המחיז את הסיפור להצגה מוצלחת בברודוויי, תחת השם "אליאס ג'ימי ואלנטיין", שרצה עם 155 הופעות בתיאטרון וולק שבניו יורק. המחזה עובד לשלוש גרסאות קולנועיות: אחת בשנת 1915, בבימויו של מוריס טורניור וביכובו של רוברט וורוויק, אחת ב-1920 בבימויו של אדמונד מורטימר ובכיכובו של ברט ליטל, אחת ב-1928 בבימויו של ג'ק קונוויי ובכיכובו של ויליאם היינס, והאחרונה היא הסרט המדבר הראשון של מטרו-גולדווין-מאייר.

קישורים חיצוניים
----------------

ויקישיתוף מדיה וקבצים בנושא **החזרה למוטב** בוויקישיתוף
* החזרה למוטב, בארכיון האינטרנט (באנגלית)

* החזרה למוטב, באתר ויקיטקסט (באנגלית)
* תרגום לעברית של הסיפור מאת ליאורה הרציג, באתר "לשון-אל-לשון"
* החזרה למוטב - עיון בסיפורו של או. הנרי

הערות שוליים
------------

1. ↑  O. Henry, C. Alphonso (Charles Alphonso) Smith, **Selected stories from O. Henry**, New York : Odyssey Press, 1922
**החזית לשחרור קוויבק** (בצרפתית: **Front de libération du Québec**) הייתה קבוצה בדלנית, מיליטנטית וסוציאליסטית בקוויבק, קנדה, אשר הייתה פעילה בין השנים 1963–1970.

היסטוריה
--------

הקבוצה התארגנה בפברואר 1963 כפלג קיצוני של התנועה הבדלנית בקוויבק שדרשה להתנתק מקנדה ולהקים מדינה עצמאית. הפלג שנודע כ"החזית לשחרור קוויבק" אף נקט בשורת פעולות טרור שונות להשגת המטרה (בין השאר הייתה אחראית לפיגוע בבורסה של מונטריאול, ב-1969).

### משבר אוקטובר 1970

במשבר אוקטובר 1970 הגיבה ממשלת קנדה באופן תקיף לאחר שנחטפו ג'יימס קרוס (אנ'), ופייר לאפורט (אנ'), שר העבודה בממשלת קוויבק.

בעקבות אירועי החטיפות, דרשה ממשלת קוויבק מראש הממשלה פייר טרודו להכריז על מצב חירום באמצעות החלת חוקים לזמן מלחמה וכך הוא עשה. הוזעקו חיילים לפרובינציה למשימות אבטחה ושיטור, במהלך הפעילות נעצרו מאות אנשים שנחשדו בקשר עם ארגון "החזית לשחרור קוויבק". ב-17 באוקטובר 1970, נמצאה גופתו של פייר לאפורט בתא מכונית ליד שדה התעופה במונטריאול. הרצח הכה בתדהמה את קנדה ואת תושבי קוויבק, והביא הלכה למעשה לסיום השימוש באלימות כאמצעי למימוש מטרות התנועה הלאומית של קוויבק. לאחר מספר שבועות שחררו החוטפים את ג'יימס קרוס בתמורה להבטחת מעברם לקובה. אף שהפעלת אמצעי החירום בזמן המשבר על ידי ממשלת קנדה עוררה ביקורת בקרב חברי אופוזיציה שונים, היא זכתה להסכמה בקרב מרבית מהציבור.

ב-1968 הוקמה מפלגת הקוויבקים (Parti Québécois), כזרוע פוליטית של החזית לשחרור קוויבק - אף שהחזית חדלה מלהתקיים ממשיכה המפלגה בפעילותה ובבחירות 2007 הפכה למפלגה השנייה בגודלה באספה הלאומית של קוויבק. מצעה הפוליטי מגדיר כמטרה: השגת אוטונומיה והיפרדות לקוויבק מקנדה.

על פי עדויות של עריקים סובייטיים מהקג"ב, לחזית לשחרור קוויבק היו קשרים סמויים עם הקג"ב - זאת בהתבסס על ספרם של כריסטופר אנדרו וואסילי מיטרוחין.

ארגון ההתנגדות הבינלאומית
-------------------------

כיום פועל בקוויבק ארגון טרור אחר, בהשראת החזית לשחרור קוויבק, הארגון הוקם ב-2004 בתור ארגון ההתנגדות הבינלאומית (Initiative de résistance internationaliste) השואף להשגת עצמאות לקוויבק ונחשב לארגון אנרכיסטי התומך בטרור אקולוגי.

הארגון מתנגד לגלובליזציה ומוביל אידאולוגיה אנטי-אמריקאית.

שלטונות קנדה ושירות הביטחון של קוויבק (Sûreté du Québec) מאשימים את הארגון בשני פיגועי טרור שבוצעו: האחד ב-4 באוגוסט 2006, כאשר פוצץ רכב תופת בסנט תרזה סמוך למונטריאול, במכון להפקת נפט; השני ב-2 ביולי 2010, כאשר פצצה התפוצצה בלשכת הגיוס של צבא קנדה. בשני המקרים לא היו נפגעים.

הערות שוליים
------------

1. ↑  ב-5 באוקטובר 1970 התחזו חברים בארגון לדוורים וחדרו לביתו של ג'יימס קרוס, הנספח הכלכלי הבריטי בקנדה שהתגורר במונטריאול. הם חטפו אותו ודרשו את שחרור חבריהם מהכלא תמורת החזרתו.
2. ↑  פייר לאפורט נחטף יומיים אחרי חטיפתו של ג'יימס קרוס על ידי תא אחר בחזית לשחרור קוויבק. הוא נחטף מביתו בפרברי מונטריאול.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528218205171
* BnF: cb12791829p (data)
* GND: 5087647-8
* ISNI: 0000 0001 2109 1448
* LCCN: n82104287
* NKC: kn20020516005
* NLA: 36561571
* SUDOC: 071080775
* VIAF: 126653496
* WorldCat: lccn-n82104287

 |
**לואיש קרלוס משאדו מאטה** (בפורטוגזית: **Luís Carlos Machado Mata**; נולד ב-6 ביולי 1997 בפורטו שבפורטוגל) הוא כדורגלן פורטוגזי המשחק בעמדת המגן השמאלי בקבוצת פוגון שצ'צ'ין מליגת העל הפולנית.

קריירת מועדונים
---------------

מאטה גדל במחלקת הנוער של פורטו. בשנת 2016 החל לשחק בקבוצת המילואים של המועדון במסגרת הליגה הפורטוגלית השנייה.

ב-26 בינואר 2017 הושאל מאטה עד לתום עונת 2016/2017 לפורטימוננסה מהליגה הפורטוגלית השנייה. הוא ערך 17 הופעות ליגה במהלך תקופת ההשאלה.

ב-31 באוגוסט 2018 הושאל מאטה למשך עונה אחת לקרטחנה מפרימרה דיויסיון RFEF. הוא ערך 16 הופעות ליגה במועדון במהלך תקופת ההשאלה.

ב-9 ביולי 2020 חתם מאטה על חוזה לשלוש שנים בפוגון שצ'צ'ין מליגת העל הפולנית.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  FC Porto: Gleison junta-se a Luís Mata no Portimonense באתר Mais Futebol, ‏ 26 בינואר 2017 (בפורטוגזית)
2. ↑  El Cartagena 'pesca' en el mismo puerto באתר La Opinión de Murcia, ‏ 31 באוגוסט 2018 (בספרדית)
3. ↑  Oficial: Luís Mata é reforço do Pogon Szczecin até 2023 באתר Record, ‏ 9 ביולי 2020 (בפורטוגזית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לואיש מאטה"**.
שלבים של כניסת איבר לחלל נסיובי בהתפתחות עוברית. החלל העוברי צבוע שחור, האיבר צבוע אדום והקרום הנסיובי צבוע בכחול
**קְרוּם נַסְיוּבִי** (**Tunica serosa**) הוא קרום דק וחלק העוטף מספר חללים בגוף ואת האיברים בתוך החללים. קרום נסיובי מפריש נסיוב מסכך אל תוך החללים, המקטין את החיכוך שנוצר בתנועת האיברים בחללים. החללים הנסיוביים בגוף האדם הם כיס הלב, האדר העוטף את הריאות וחלל הבטן העטוף בצפק.

קרום נסיובי מורכב משכבת אפיתל ומשכבת רקמת חיבור. שכבת האפיתל המכונה מזותל בנויה משכבה אחת של תאי אפיתל קובייתי או שטוח המפרישים נוזל מסכך הדומה לריר דליל. תאי האפיתל מעוגנים לשכבת רקמת החיבור. ברקמת החיבור עוברים כלי דם ועצבים המספקים את תאי האפיתל. שכבת רקמת החיבור מאפשרת את חיבור הקרום הנסיובי לדופן החללים הנסיוביים ולדופן האיברים בחללים.

בשלבים מוקדמים של התפתחות עוברית מכיל גוף העובר חללים סגורים שדפנותיהם מצופים בקרום נסיובי. איברים מתפתחים נכנסים לתוך אזור החללים אלו וממלאים אותם מבלי שהם נכנסו לתוכם בפועל ומבלי לפגוע בשלמות הקרום הנסיובי. בסיום התהליך גם האיברים עטופים בקרום נסיובי הבא במגע עם הקרום הנסיובי העוטף את דפנות החלל. הקרום שעוטף את האיברים מכונה קִרְבִּי (visceralis) והקרום על דפנות החלל מכונה דָּפְנִי (parietalis).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb125207924 (data)

 |
**שממית רחבת-זנב** או **שממית זנב-העלה** (שם מדעי: *Uroplatus*), הוא סוג לטאות ממשפחת השממיתיים האנדמית למדגסקר.

מאפיינים
--------

אורכן של שממיות אלה 10-30 ס"מ כשמבנה גופן מותאם להסוואה מורכבת. צבע רוב השממיות חום כהה עם עיטורים על גופן, המזכירים בקיעים בגזעי עצים ולעיתים יש להן עיטורים דמויי חזזית שעל העץ. הכפות גדולות ביותר נדבקות לעץ והעיניים בעלות עיטור חום הנראה כענף. הזנב רחב ומזכיר עלה ומכאן השם.

השממיות הן פעילות לילה הצדות חרקים קטנים ויצורים דומים, תוך שימוש בהסוואתן. לשממיות עיניים ענקיות העוזרות להתמצא בחשכה. הן חיות בעיקר על ענפי העצים בג'ונגלים של מדגסקר.

חלק מהשממיות הן חיות מחמד בבתים רבים.

מינים
-----

* *Uroplatus alluaudi*
* *Uroplatus ebenaui*
* *Uroplatus fimbriatus*
* *Uroplatus finiavana*
* *Uroplatus giganteus*
* *Uroplatus guentheri*
* *Uroplatus henkeli*
* *Uroplatus lineatus*
* *Uroplatus malahelo*
* *Uroplatus malama*
* *Uroplatus phantasticus*
* *Uroplatus pietschmanni*
* *Uroplatus sameiti*
* *Uroplatus sikorae*

קישורים חיצוניים
----------------

ויקישיתוף מדיה וקבצים בנושא **שממית רחבת-זנב** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
**זנבזיפים** (שם מדעי: Lepismatidae) משפחה של חרקים חסרי כנפיים המשתייכת לסדרת זנבזיפאים (Thysanura). שמה של המשפחה ניתן על שום שלושה זיפים הנראים בחלקו האחורי של החרק.

מאפיינים
--------

אורך בוגר: 10-30 מ"מ   

מספר ביצים בהטלה: 20-50   

התפתחות: גלגול חסר   

מזון: קמח, נייר, בד, סוכר, עמילן, תאית   

תפוצה בטבע: לרוב בקני נמלים וטרמיטים

הזנבזיפים הם חרקים פרימיטיביים ביותר. גופם שטוח ומכוסה קשקשים מבריקים בצבע כסף. בראשם זוג מחושים ארוכים, אותם מנקים באופן קבוע, כדי לשמור שחוש הריח לא ייפגע. יש להם זוג עיניים מורכבות. גפי הפה שלהן לועסות והן בולטות מהראש. מקצה בטנם יוצאים שלושה זיפים דקים, ארוכים וגמישים. הם פעילים בעיקר בלילה. הנקבה מטילה את ביציה בצרורות במקומות חשוכים ולחים. מינים אחדים מצויים במקומות אפלים בבית: מזווה, מחסן מזון, פינות לחות, בין דפי ספרים, מאחורי תמונות התלויות על הקיר.

מינים בישראל (רשימת חלקית)
--------------------------

* זנבזיף כספי *Lepisma saccharina*
* זנבזיף וסמן *Neoasterolepisma wasmanni*
* זנבזיף פלמוני *Neoasterolepisma palmonii* - נמצא בקני נמלים
* זנבזיף פרסי *Lepismina persica*
* זנבזיף מצרי *Thermobia aegyptiaca* - נפוץ
* זנבזיף ורמן *Ctenolepisma wahrmani*

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **דגיגי כסף ביתיים** |
| ויקימינים טקסונומיה בוויקימינים: **Lepismatidae** |

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563028505171

 |
**תפילה קצרה** היא מעין תחליף (זמני) לתפילת שמונה עשרה, הנאמרת במקרים בהם המתפלל נמצא במקום סכנה, שאינו יכול להתפלל את תפילת העמידה הרגילה ביישוב הדעת כלל.

תפילה קצרה פותחת ב"התנצלות": "צָרְכֵי עַמְּךָ (יִשְׂרָאֵל) מְרֻבִּים וְדַעְתָּם קְצָרָה", ממשיכה בבקשה קצרה: "יְהִי רָצוֹן מִלְּפָנֶיךָ ה' אֱ-לֹהֵינוּ (וֵאֱ-לֹהֵי אֲבוֹתֵינוּ), שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ, וְהַטּוֹב בְּעֵינֶיךָ עֲשֵׂה", ונחתמת בברכה: "בָּרוּךְ אַתָּה ה' שׁוֹמֵעַ תְּפִלָּה".

תוכן
----

במשנה מופיע:

> 
> רַבִּי יְהוֹשֻׁעַ אוֹמֵר הַמְהַלֵּךְ בִּמְקוֹם סַכָּנָה, מִתְפַּלֵּל תְּפִלָּה קְצָרָה; אוֹמֵר: הוֹשֵׁעַ הַשֵּׁם אֶת עַמְּךָ אֵת שְׁאֵרִית יִשְׂרָאֵל, בְּכָל פָּרָשַׁת הָעִבּוּר יִהְיוּ צָרְכֵיהֶם לְפָנֶיךָ. בָּרוּךְ אַתָּה ה' שׁוֹמֵעַ תְּפִלָּה
> 
> 
> 
> — משנה, מסכת ברכות, פרק ד', משנה ד'
> 

.

בתלמוד בבלי מופיעה על כך הרחבה, עם דעות שונות על נוסח התפילה:

> 
> תנו רבנן: המהלך במקום גדודי חיה ולסטים, מתפלל תפלה קצרה. ואיזה היא תפלה קצרה?
> 
> 
> * רבי אליעזר אומר: עָשָׂה רְצוֹנְךָ בַּשָּׁמַיִם מִמַּעַל, וְתֵן נַחַת רוּחַ לִירֵאֶיךָ מִתַּחַת, וְהַטּוֹב בְּעֵינֶיךָ עָשָׂה. בָּרוּךְ אַתָּה ה' שׁוֹמֵעַ תְּפִלָּה.
> * רבי יהושע אומר: שְׁמַע שַׁוְעַת עַמְּךָ יִשְׂרָאֵל, וַעֲשֵׂה מְהֵרָה בַּקָּשָׁתָם. בָּרוּךְ אַתָּה ה' שׁוֹמֵעַ תְּפִלָּה.
> * רבי אלעזר ברבי צדוק אומר: שְׁמַע צַעֲקַת עַמְּךָ יִשְׂרָאֵל, וַעֲשֵׂה מְהֵרָה בַּקָּשָׁתָם. בָּרוּךְ אַתָּה ה' שׁוֹמֵעַ תְּפִלָּה.
> * אחרים אומרים: צָרְכֵי עַמְּךָ יִשְׂרָאֵל מְרוּבִּין וְדַעְתָּם קְצָרָה; יְהִי רָצוֹן מִלְּפָנֶיךָ ה' אֱ-לֹהֵינוּ, שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ. בָּרוּךְ אַתָּה ה' שׁוֹמֵעַ תְּפִלָּה.
> 
> 
> 
> — תלמוד בבלי, מסכת ברכות, דף כ"ט, עמוד ב'
> 

להלכה נפסק בתלמוד כדעת אחרים.

נוסח זה מופיע גם במשנה תורה לרמב"ם, בשינוי קל: "צָרְכֵי עַמְּךָ יִשְׂרָאֵל מְרוּבִּים וְדַעְתָּם קְצָרָה; יְהִי רָצוֹן מִלְּפָנֶיךָ ה' אֱ-לֹהֵינוּ, שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ, וְהַטּוֹב בְּעֵינֶיךָ עֲשֵׂה. בָּרוּךְ אַתָּה ה' שׁוֹמֵעַ תְּפִלָּה".

דיני התפילה
-----------

התפילה נאמרת רק במקרה כאשר המתפלל נמצא במקום סכנה ואינו יכול להתפלל תפילת שמונה עשרה כרגיל בכוונה כלל.

רצוי להתפלל את התפילה בעמידה על מקומו כבשעת תפילת שמונה עשרה, אך אם גם בזה עדיין קיימת סכנה, יכול הוא להתפלל את תפילה זו תוך כדי הליכה.

אם לאחר שהתפלל תפילה קצרה, שוב הוכשרו התנאים להתפלל תפילת שמונה עשרה, ועדיין לא עבר זמן תפילה, חייב לחזור ולהתפלל תפילת שמונה עשרה כרגיל.

ראו גם
------

* תפילת מעין שמונה עשרה

קישורים חיצוניים
----------------

* הערך "תפלה קצרה", באנציקלופדיה תלמודית, באתר ויקישיבה

* אליהו ליפשיץ, סוגיה פט: תפילה קצרה, באתר ישיבת ברכת משה

הערות שוליים
------------

1. ↑  משנה תורה לרמב"ם, הלכות תפילה וברכת כהנים, פרק ד', הלכה י"ט.
2. ↑  משנה, מסכת ברכות, פרק ד', משנה ד'; תלמוד בבלי, מסכת ברכות, דף כ"ט, עמוד ב'; שולחן ערוך, אורח חיים, סימן ק"י, סעיף ג'. וראו משנה ברורה, סימן ק"י, סעיף קטן י"ג
גבישים של חומצה פתלית
**חומצה פתלית** (Phthalic acid) היא חומצה קרבוקסילית ארומטית שנוסחתה C8H6O4. המולקולה בנויה מטבעת בנזן אליה קשורות שתי קבוצות חומציות בעמדה אורתו (על שני פחמנים סמוכים בטבעת). ערכה המסחרי של החומצה הפתלית מוגבל אך יש יישומים רבים לאנהידריד הנגזר ממנה.
החומצה הפתלית סונטזה לראשונה על ידי הכימאי הצרפתי אוגוסט לורה (Auguste Laurent) (שגילה בין היתר את הפנול) בשנת 1836 על ידי חמצון של נפתלן ארבע כלורי, בהתאם כונה החומר חומצה נפתלנית (naphthalenic acid), רק לאחר שהכימאי השווייצרי Jean Charles Galissard de Marignac גילה את הרכב החומר נתן לו לורה את השם הנוכחי. החומר מיוצר מחמצון של נפתלן באמצעות חומצה חנקתית או חומצה גופרתית בקטליזה של כספית או כספית גופרתית (HgSO4)

אשלגן פתלטי, שהוא מלח של חומצה זו נמצא בשימוש רחב בכימיה אנליטית.

איזומרים
--------

חומצה פתלית היא אחת משלושה איזומרים של בנזן די-קרבוקסיל שני האיזומרים האחרים הם חומצה איזופתלית (מטה-פתלית) בה תופסות החומצות הקרבוקסיליות את עמדות 1 ו 3 בטבעת הבנזן וחומצה טרפתלית בה מצויות החומצות בעמדת פרה כלומר על פחמנים 1 ו 4.

|  |  |  |
| --- | --- | --- |
|  |  |  |
| חומצה פתלית | חומצה איזופתלית | חומצה טר-פתלית (מטה-פתלית) |
| (*ortho*-phthalic acid) | (*meta*-phthalic acid) | (*para*-phthalic acid) |

קישורים חיצוניים
----------------

ויקישיתוף מדיה וקבצים בנושא **חומצה פתלית** בוויקישיתוף
* MSDS (גיליון בטיחות חומרים) של חומצה פתלית (אנגלית)

הערות שוליים
------------

1. ↑  מקורות שונים מדווחים על נקודות היתוך שונות 210-211°C עם פירוק, 191°C בשפופרת אטומה והיתוך ב-230°C המלווה הפיכה לאנהידריד פתלי ומים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546190505171
* BnF: cb12311319n (data)
* GND: 4532319-7
* LCCN: sh85101458
* NDL: 01169672

 |
חומצה בנזואית היא  החומצה הקרבוקסילית הארומטית הפשוטה ביותר, המורכבת מקבוצת בנזן שלאחד מאטומי הפחמן שלה קשורה קבוצת קרבוקסיל. החומר הוא מוצק גבישי בטמפרטורת החדר ונוסחתו הכימית C6H5COOH.

החומצה הבנזואית משמשת כחומר שימור במזון. כתוסף מזון תסומן בקוד **E210**, מלחים של החומצה יסומנו כE211 (מלח הנתרן), E212 (מלח האשלגן) ו E213 (מלח הסידן). החומר מונע התפתחות עובש, שמרים וחיידקים.
מנגנון הפגיעה באורגניזמים הוא ספיחה של החומצה לתא ובעקבותיה ירידה ביכולת הפירוק האנאירובי של גלוקוז באמצעות האנזים פוספופרוקטוקינאז (phosphofructokinase). ב pH נמוך מ 5 (חומצי) מתקבל עיכוב של 95% בפרוק הגלוקוז. היעילות, תלויה בחומציות המזון ולכן משתמשים בחומצה ובמלחיה לשימור של מזונות חומציים כמיצי פירות המכילים חומצת לימון, משקאות מוגזים (שהם חומציים בשל הפחמן הדו-חמצני המומס בהם), חמוצים ומזונות חומציים אחרים. ריכוז אופייני של חומר השימור במזון : 0.05–0.1%.

ראו גם
------

* תגובת קניצרו

קישורים חיצוניים
----------------

ויקישיתוף מדיה וקבצים בנושא **חומצה בנזואית** בוויקישיתוף
* גיליון בטיחות חומרים - MSDS של חומצה בנזואית (אנגלית)
* חומצה בנזואית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566441405171
* GND: 4144531-4
* LCCN: sh2003009190

 |
**חומצה סורבית** (**Sorbic acid** או **2,4-hexadienoic acid**) היא תרכובת אורגנית חומצית המשמשת כחומר משמר בתעשיית המזון. לחומצה הנוסחה הכימית: C6H8O2.

החומצה זוקקה לראשונה מפירות הסורבוס (*Sorbus aucuparia*), ועל שם צמח זה נקראת החומצה.

שימושים
-------

החומצה הסורבית, והמלחים המינרליים שלה: נתרן סורבט, אשלגן סורבט וסידן סורבט משמשים מאז שנות ה-40 של המאה ה-20 בחומרים משמרים בתעשיית ייצור המזון. חומרים אלה מונעים התפתחות שמרים ופטריות במוצרי מזון. לרוב נעשה שימוש במלחים מאחר שהם מסיסים במים. בעת שימוש בתעשיית המזון, מסומנים החומצה ומוצריה במספרי E:

* E200 - חומצה סורבית
* E201 נתרן סורבט
* E202 אשלגן סורבט
* E203 סידן סורבט

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **חמצה סורבית** |
| ויקישיתוף תמונות ומדיה בוויקישיתוף: **חומצה סורבית** |

* מידע על תכונות וייצור חומצה סורבית
* מידע על חומצה סורבית
* תכונות החומצה. אתר אוניברסיטת אוקספורד

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536970205171
* BnF: cb12465602x (data)
* GND: 4181846-5
* LCCN: sh89000456

 |
איור סכמטי של מערך רכיבים אופטיים בספקטרופלואורמטר טיפוסי
ספקטרופלואורמטר או ספקטרופוטומטר פלואורסצנטי הוא מכשיר בספקטרוסקופיה המשמש למדידת החתימה הפלואורסצנטית של חומר מסוים.

עקרון פעולה
-----------

מרבית הספקטרופלואורמטרים הם מכשירים מתקדמים יותר מאשר פילטר הפלואורומטר בכך שהם יכולים לזהות פלואורסצנטיות ברמת דיוק גבוהה יותר ורגישות יוצאת דופן. הם מעולים בסלקטיביות באורך הגל, בגמישות ובנוחות. לעיתים קרובות מכשיר ספקטרופלואורמטר מצויד בדברים הבאים:

* נורת קסנון
* מונוכרומטורים לבליעה ופליטה
* תא מדידה (קיבטה (אנ'))
* גלאי

נורת הקסנון המשמשת כמקור לעירור, יכולה לספק רצף אנרגטי המשתרע מהאולטרה סגול לאינפרא אדום. במקום פילטרים, לספקטרופלואורומטר יש מונוכרומטורים המאפשרים לייצר אורכי גל בודדים ממקור אור בעל פס רחב. הדבר מאפשר לספקטרופלואורומטרים להקליט גם ספקטרומי עירור ופליטה. המונוכרומטורים מאפשרים לשמור על פליטה קבועה באורך גל יחיד כדי למדוד את ספקטרום העירור. גם להפך, ניתן לשמור על עירור קבוע באורך גל יחיד, כדי למדוד את ספקטרום הפליטה.

כמו בפלואורומטר, גלאי הספקטרואפלואומטר מורכב מצינורות פוטו-מכפיליים (PMT) להגברת הפליטה. לאחר מכן משתמשים במכשירים אלקטרוניים כדי לכמת את האות ולהציג אותו באופן אלקטרוני, בדרך כלל כגרף.

הערות שוליים
------------

1. ↑  Friday, January 30, 2015 Tweet, Spectrofluorometers: Tools for Measuring Fluorescence Signature, www.labcompare.com (באנגלית)
2. ↑  Lakowicz, Joseph R. (1999). Principles of Fluorescence Spectroscopy. Kluwer Academic / Plenum Publishers. מסת"ב 978-0-387-31278-1.
**לאופולד הרביעי, דוכס אוסטריה** (בגרמנית: **Leopold IV von Österreich**)‏ (1371 - 3 ביוני 1411), היה דוכס שטיריה, קרינתיה וקרניולה בין השנים 1386–1411.

חייו
----

לאופולד הרביעי נולד בשנת 1371, ללאופולד השלישי, דוכס אוסטריה וורדה ויסקונטי, בתם של ברנבאו ויסקונטי וביאטריצ'ה דלה סקאלה. בשנת 1379 חתמו אביו לאופולד השלישי, דוכס אוסטריה ודודו אלברכט השלישי, דוכס אוסטריה על אמנת נויברג, ולפיו פוצלה אוסטריה ביניהם, אלברכט החזיק באוסטריה עצמה, בעוד שלאופולד החזיק בטריטוריות הירושה, שכללו את שטיריה, קרניולה, קרינתיה וטירול. בשנת 1386 נהרג אביו לאופולד השלישי, דוכס אוסטריה, ולאופולד ואחיו וילהלם, דוכס אוסטריה, ארנסט, דוכס אוסטריה ופרידריך הרביעי, דוכס אוסטריה ירשו את נחלותיו, תוך שבן דודם אלברכט החמישי, דוכס אוסטריה משמש להם כעוצר.

בשנת 1393 התחתן לאופולד עם קתרין מבורגונדיה, בתם של פיליפ השני, דוכס בורגונדיה ומרגריט השלישית, רוזנת פלנדריה, אך היא מתה בשנת 1425 ללא שנולד לו ילדים ממנה.

בשנת 1406 מת אחיו וילהלם, דוכס אוסטריה, ולאחר מכן חילקו האחים ביניהם את הנחלה: ארנסט, דוכס אוסטריה קיבל את שטיריה, קרינתיה וקרניולה, ופרידריך הרביעי, דוכס אוסטריה את טירול ואת דרום מערב אוסטריה שהיה אוסף של טריטוריות הבסבורגיות, ולאופולד הרביעי נשאר ראש המשפחה, והיה אחראי על כל שטחי המשפחה. בשנת 1407 פרצה מלחמה בין ארנסט ללאופולד, שנמשכה עד לשנת 1409.

ב-3 ביוני 1411 מת לאופולד הרביעי, ואחיו ארנסט, דוכס אוסטריה הפך לראש המשפחה.

אילן יוחסין
-----------


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| אלברכט הראשון, מלך גרמניה |   | אליזבת מקרינתיה, מלכת גרמניה |   | אולריך השלישי, רוזן פירט |   | ז'אן מבורגונדיה |   | סטפאנו ויסקונטי |   | ולנטינה דוריה |   | מסטינו השני, דלה סקאלה |   | תדאה דה קררה |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   | אלברכט השני, דוכס אוסטריה |   |   |   |   |   | יוהנה מפירט |   |   |   |   |   | ברנבאו ויסקונטי |   |   |   |   |   | ביאטריצ'ה דלה סקאלה |   |
|   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   |   | לאופולד השלישי, דוכס אוסטריה |   |   |   |   |   |   |   |   |   |   |   |   |   | ורדה ויסקונטי |
|   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |
|
|   |   |   |   |   |   |   |   |   |   |   |   |   |   | **לאופולד הרביעי, דוכס אוסטריה** |
|

קישורים חיצוניים
----------------

ויקישיתוף מדיה וקבצים בנושא **לאופולד הרביעי, דוכס אוסטריה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16297344b (data)
* GND: 136648320
* HDS: 041506
* ISNI: 0000 0000 6130 0497
* VcBA: 495/130166
* VIAF: 80957258
* WorldCat: viaf-80957258

 |